ปฏิทินการเมืองโหด
พล.อ.ประยุทธ์ จันทร์โอชา ดำรงตำแหน่งนายกรัฐมนตรีมาแล้วกี่ปี กำลังเป็นคำถามอึกทึกครึกโครมในบ้านเมืองเราเวลานี้
พล.อ.ประยุทธ์ จันทร์โอชา ดำรงตำแหน่งนายกรัฐมนตรีมาแล้วกี่ปี กำลังเป็นคำถามอึกทึกครึกโครมในบ้านเมืองเราเวลานี้
19 ส.ค. 2565

พล.อ.ประยุทธ์ จันทร์โอชา ดำรงตำแหน่งนายกรัฐมนตรีมาแล้วกี่ปี กำลังเป็นคำถามอึกทึกครึกโครมในบ้านเมืองเราเวลานี้
หากจะตอบแบบชั้นเดียวเชิงเดียว ก็คงไม่มีปัญหาอะไร พล.อ.ประยุทธ์ ปฏิวัติยึดอำนาจมาเมื่อเดือน พ.ค. 2557 พอวันที่ 24 สิงหาคม 2557 ก็ได้รับโปรดเกล้าฯ ดำรงตำแหน่งนายกรัฐมนตรี
นับจากวันนั้นถึงวันนี้ เหลือเวลาอีกไม่กี่วัน พล.อ.ประยุทธ์ก็จะดำรงตำแหน่งนายกรัฐมนตรีครบ 8 ปีในวันที่ 24 สิงหาคม 2565 แล้ว
รัฐธรรมนูญมาตรา 158 วรรคสุดท้ายบัญญัติว่า “นายกรัฐมนตรีจะดำรงตำแหน่งรวมกันแล้วเกินแปดปีมิได้ ทั้งนี้ ไม่ว่าจะเป็นการดำรงตำแหน่งติดต่อกันหรือไม่ แต่มิให้นับรวมระยะเวลาในระหว่างที่อยู่ปฏิบัติหน้าที่ต่อไปหลังพ้นจากตำแหน่ง”
รัฐธรรมนูญ 60 ระบุชัดเจนเลยว่า นายกฯ จะดำรงตำแหน่งเกิน 8 ปีมิได้ แม้ดำรงตำแหน่งไม่ติดต่อกัน ก็ต้องเอามานับรวม
รัฐธรรมนูญมาตรา 264 ยังลงรายละเอียดลึกอีกว่า “ให้คณะรัฐมนตรีที่บริหารราชการแผ่นดินอยู่ในวันก่อนวันประกาศใช้รัฐธรรมนูญนี้ เป็นคณะรัฐมนตรีตามบทบัญญัติแห่งรัฐธรรมนูญนี้ (ปี 60)…”
แม้รัฐธรรมนูญออกมาภายหลังพล.อ.ประยุทธ์รับตำแหน่งนายกฯ แต่รัฐธรรมนูญก็ยังบังคับให้นับรวมอายุคณะรัฐมนตรีของพล.อ.ประยุทธ์ด้วย
รัฐธรรมนูญมิได้มีข้อยกเว้นในการนับเงื่อนเวลาดำรงตำแหน่งของพล.อ.ประยุทธ์ใด ๆ เลย ฉะนั้นตามรัฐธรรมนูญนี้ พล.อ.ประยุทธ์จะดำรงตำแหน่งครบ 8 ปีในวันที่ 24 ส.ค. 65 ที่จะถึงในอีกไม่กี่วันข้างหน้านี้

แต่ก็อย่างว่าแหละครับ ในระบบยุติธรรมแบบมีธง อะไรก็ย่อมเกิดขึ้นได้เสมอ!
พล.อ.ประยุทธ์เป็นนายกรัฐมนตรีที่ใช้อำนาจบริหารสั่งการ ปูนบำเหน็จให้คุณให้โทษข้าราชการมานับไม่ถ้วน และต่อเนื่องมาเป็นเวลาหลายปีแล้วด้วย แต่ก็ยังได้รับการวินิจฉัยว่า “ไม่เป็นเจ้าหน้าที่รัฐ” อันจะทำให้ขาดคุณสมบัติในการเข้ารับตำแหน่งนายกรัฐมนตรี
คำวินิจฉัยฝืน “ความรู้สึกสามัญ” ของชาวบ้าน และตรรกะที่ใช้อธิบายต่อสังคมก็ทะแม่ง ๆ ว่า พล.อ.ประยุทธ์เป็นนายกฯ ตามอำนาจพิเศษที่ได้รับการแต่งตั้งจากคสช. จึงไม่ใช่ “เจ้าหน้ที่รัฐ” ตามความหมายทั่วไป
เฮ้อ! ทะแม่งและพิเรนทร์น่าดู
เรื่องการถวายสัตย์ปฏิญาณไม่ครบถ้วนก็เป็นอีกเรื่องหนึ่ง ที่พล.อ.ประยุทธ์รอดมาได้อย่างน่าอัศจรรย์ใจ
ฉะนั้น คำวินิจฉัยคุณสมบัตินายกรัฐมนตรี ก็อาจจะออกมาในแนวฝืนความรู้สึกสามัญกันได้ต่อไปอีก โอกาสที่พล.อ.ประยุทธ์จะรอดมีถึง 90% ไม่รอดแค่ 10%
ซึ่งขณะนี้ กองเชียร์พล.อ.ประยุทธ์ ก็ออกมาเชียร์ให้อยู่รอดปลอดภัยกันเป็นหลายแนวทางแล้ว
แนวทางแรก อายุครบ 8 ปีพล.อ.ประยุทธ์ นับตั้งต้นจากรัฐธรรมนูญปี 60 พล.อ.ประยุทธ์จะไปสิ้นสุดวาระดำรงตำแหน่งเอาในปี 2568 หรือต่อได้อีก 3 ปีข้างหน้าโน่น
แนวทางที่ 2 อายุครบ 8 ปีพล.อ.ประยุทธ์ นับตั้งต้นแต่การเข้ารับตำแหน่งหลังการเลือกตั้งใหญ่ปี 2562 พล.อ.ประยุทธ์จะลากไปยาวถึงปี 2570 หรืออีก 5 ปีข้างหน้าโน่นเลย ถึงจะสิ้นสุดวาระดำรงตำแหน่ง
คิดไปแล้วก็ใจหาย พล.อ.ประยุทธ์อาจดำรงตำแหน่งต่อไปอีก 3 ปีหรือ 5 ปีข้างหน้า หลังจากดำรงตำแหน่งมาแล้ว 8 ปีเชียวหรือ
ประเทศเพื่อนบ้านในอาเซียนต่างก็เผชิญวิกฤตโควิดมาเช่นเดียวกับไทย แต่บัดนี้ฟื้นตัวล้ำหน้าไทยไปหมดแล้ว จีดีพีไตรมาส 2 ที่ผ่านมา ฟื้นตัวกันในระดับ 4% ขึ้นมาจนถึงจีดีพีมาเลย์ เติบโตสูงสุดในระดับ 8.9% แต่จีดีพีไทยโตแค่ 2.5%
เศรษฐกิจไทยหยุดนิ่งมานาน ในขณะที่การแข่งขันในระดับภูมิภาคและในระดับโลก หมุนเร็วจี๋
อยู่ไปกันแบบไทย ๆ เราก็แล้วกัน ค่าไฟขึ้นก็เอาทุกข์สมุทัยนิโรธมรรคแก้ไป น้ำท่วมก็ถือโอกาสเลี้ยงปลาไปประมาณนั้น